**Umsagnir / athugasemdir, sem bárust í samráðsgátt.**

Alls bárust 55 umsagnir um drög að reglugerð um hrognkelsaveiðar 2020. Innsendar athugasemdir lutu flestar að ákvæðum um; netafjölda, umsóknarfrest, vitjunartíma, svæðaskiptingu, lengd veiðitímabils, meðafla og hlutdeildarsetningu.

Í drögunum sem birt voru á samráðsgátt voru nokkur ný ákvæði s.s.

* Varðandi umsóknarfrest þ.e. að Fiskistofa auglýsti fyrir 15. janúar eftir umsóknum um leyfi til grásleppuveiða, að umsóknarfrestur væri til 15. febrúar 2020 og umsóknir sem bærust eftir þann tíma yrðu ekki teknar til greina.
  + Umsagnir / athugasemdir bárust frá 16 aðilum.Bent var á að slíkur umsóknarfrestur væri afar þröngur og féllst ráðuneytið á þær röksemdir og tók ákvæðið út.
* Afnám svæðaskiptingar að undanskildum Breiðafirði.
  + Umsagnir / athugasemdir bárust frá 8 aðilum. Flestir fremur andvígir afnáminu. Ákveðið var að halda ákvæðinu inni þ.e. afnema svæðaskiptingu.
* Ákvæðið um meðafla er að nokkru breytt, en er í samræmi við ákvæði laga nr. 57/1996, um umgengni um nytjastofna sjávar og var niðurstaðan að hafa ákvæðið í reglugerðinni.
  + Umsagnir / athugasemdir bárust frá 13 aðilum og voru afar misvísandi f.o.f. efasemdir um framkvæmdina. Ákveðið var að halda ákvæðinu inni óbreyttu.
* Í reglugerðardrögunum var lagt til að grásleppunet skyldu dregin eigi síðar en þremur sólarhringum eftir að þau eru lögð í sjó, í stað fjögurra sólarhringa áður.
  + Umsagnir / athugasemdir bárust frá 15 aðilum og voru afar misvísandi f.o.f. efasemdir um framkvæmdina. Með þessari breytingu er f.o.f. verið að bæta gæði meðafla (þorsks) og ákveðið að hafa hámarkstímann þrjá sólarhringa.
* Þá var í drögunum lagt til að fækka netum um helming þ.e. að hámarks samanlögð teinalengd grásleppuneta færi úr 7.500 metrum í 3.750 metra.
  + Umsagnir / athugasemdir bárust frá 33 aðilum. Mjög mikil andstaða var við þessa tillögu þ.e. að slík breyting gerði grásleppuveiða algjörlega óarðbærar. Ráðuneytið féllst á rök grásleppumanna að var fallið frá þessari breytingu.
* Lenging veiðitímabils þ.e. upphaf veiðitímabils yrði 1. mars í stað 20. mars, en aðalfundur LS hafði samþykkt að upphafstími grásleppuveiða á svæði D og E yrði 1. mars..
  + Umsagnir / athugasemdir bárust frá 6 aðilum og allar neikvæðar. Ákveðið að upphafstími grásleppuveiða yrði 10. mars.

Ekki er tilefni til að fjalla frekar um aðrar umsagnir, þó má nefna að margar umsagnir bárust um mikilvægi þess að hlutdeildarsetja grásleppu án þess að nokkuð slíkt ákvæði væri í drögunum enda verður slíkt ekki gert án lagabreytinga.

Reglugerðin var undirrituð 27. febrúar og send Stjórnartíðindum til birtingar.